作者:徐寶之
標題:鶯啼序
內容:荼䕷一番過雨，灑殘花似雪。向清曉、步入東風，細拾苔砌餘靨。有數片、飛沾翠柳，縈迴半著雙歸蝶。悄無人、共立幽禽，暱暱能說。因念年華，最苦易失，對春愁暗結。嘆自古、曾有佳人，長門深閉修潔。寄麼弦、千言萬語，悶滿眼、欲彈難徹。靠珠櫳，風雨微收，落花時節。春工漸老，綠草連天，別浦共一色。但暮靄、朝煙無際，盡日目極，江南江北，杜鵑叫裂。此時此意，危魂黯黯，渭城客舍青青樹，問何人、把酒來看別。思量怎向，遲迴獨掩青扉，夕陽猶照南陌。春應記得，舊日疏狂，等受今磨折。便永謝、五湖煙艇，只有吟詩，曲塢煎茶，小窗眠月。春還自省，把融和事，長留芳晝人間世，與羈臣、恨妾銷離惻。自題蕙葉回春，坐聽蓬壺，漏聲細嚥。